Rick Perry
James Richard Perry (rođen 4. marta 1950) jest američki političar, poznat kao 47. po redu guverner Teksasa. Član je Republikanske stranke. Prije nego što je postao guverner, postavljen je 1998. na mjesto zamjenika guvernera Teksasa, a guverner postaje u decembru 2000. kada tadašnji guverner Teksasa George W. Bush podnosi ostavku pošto je izabran za predsjednika SAD-a. Perry je nakon toga učestvovao na guvenerskim izborima 2002, te nakon izborne pobjede počinje svoj puni mandat na mjestu guvernera. Isti rezultat je ponovio još dva puta, na izborima 2006. i 2010. također je pobijedio i tako postao četvrti teksaški guverner (nakon Allana Shiversa, Pricea Daniela i Johna Connallyja) koji je služio tri mandata na mjestu guvernera. Perry je do kraja svog mandata u januaru 2015. bio drugi guverner u SAD-u (nakon Terryja Branstada iz Iowe) po dužini trajanja guvernerskog mandata. Perry je također vršio dužnost predsjednika Udruženja republikanskih guvernera 2008. te ponovno 2011. On je bio i guverner s najdužim guvernerskim stažom u historiji Teksasa. Kao rezultat toga, on je bio i jedini guverner u modernoj historiji Teksasa koji je imenovao barem jednu osobu na svaku državnu funkciju, komisiju ili odbor (kao i na neke funkcije koje guverner obično ne imenuje ali može imenovati u slučajevima prijevremenog završetka mandata, kao što je šest od osam članova Vrhovnog suda Teksasa). Perry je pobijedio na primarnim republikanskim izborima u Teksasu 2010, kada je pobijedio senatoricu Kay Bailey Hutchison i bivšu predsjednicu Republikanske stranke okruga Wharton Debru Medinu. Na guvernerskim izborima u Teksasu 2010, Perry je osvojio treći mandat nakon što je pobijedio bivšeg gradonačelnika Houstona Billa Whitea i Kathie Glass. Dana 13. augusta 2011. Perry je objavio da će se kandidirati za republikanskog kandidata na predsjedničkim izborima 2012, ali je u januaru 2012. prekinuo kampanju te podržao republikanskog kandidata Mitta Romneyja. U julu 2013. izjavio je da neće učestvovati na guvernerskim izborima 2014. te da namjerava otići u penziju. Neimenovani izvor blizak Perryju objavio je u National Reviewu da bi se Perry mogao kandidirati za predsjedničke izbore 2016.